《晓步十韵示山友》
宋代·释文珦

隐居绝他营，晓步缘涧壑。
水深鱼影閒，林密鸟声乐。
晴空极清鱼，孤云何住著。
原穷得危磴，路转见横彴。
啸响空谷传，吟情古灵觉。
所遇皆隐沦，论心遗厚薄。
大山无小草，忘世胜大药。
余生岂须计，此兴谅非错。
其适在閒旷，何用嫌落魄。
书此以告君，狂言君勿噱。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。